CELEX: 62013TN0043
Language: el
Date: 2013-01-29 00:00:00
Title: Υπόθεση T-43/13: Αγωγή της 29ης Ιανουαρίου 2013 — Donnici κατά Κοινοβουλίου

16.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 79/31
            
         Αγωγή της 29ης Ιανουαρίου 2013 — Donnici κατά Κοινοβουλίου
   (Υπόθεση T-43/13)
   2013/C 79/52
   Γλώσσα διαδικασίας: η ιταλική
   
      Διάδικοι
   
   
      Ενάγων: Beniamino Donnici (Castrolibero, Ιταλία) (εκπρόσωποι: V. Vallefuoco και J. Van Gyseghem, δικηγόροι)
   
      Εναγόμενο: Ευρωπαϊκό Κοινοβούλιο
   
      Αιτήματα του ενάγοντος
   
   Ο ενάγων ζητεί από το Γενικό Δικαστήριο:
   
               —
            
            
               να αναγνωρίσει το σοβαρό παράπτωμα στο οποίο υπέπεσε το Ευρωπαϊκό Κοινοβούλιο όσον αφορά την απόφαση που εξέδωσε την 24η Μαΐου 2007 εις βάρος του ενάγοντος, η οποία ακολούθως ακυρώθηκε με απόφαση του Δικαστηρίου της 30ής Απριλίου 2009, και, κατά συνέπεια, να υποχρεώσει το Ευρωπαϊκό Κοινοβούλιο σε αποκατάσταση των υλικών ζημιών και σε ικανοποίηση της ηθικής βλάβης που υπέστη και θα υποστεί λόγω της προαναφερθείσας παράνομης αποφάσεως και, εφόσον κριθεί σκόπιμο, να επιδικάσει εύλογη αποζημίωση ανερχόμενη σε 1 720 470 ευρώ, ή σε άλλο μικρότερο ποσό οριζόμενο από το δικαστήριο·
            
         
               —
            
            
               να καταδικάσει το εναγόμενο στα δικαστικά έξοδα και στις αμοιβές της υπό κρίση υποθέσεως.
            
         
      Ισχυρισμοί και κύρια επιχειρήματα
   
   Ο ενάγων στην υπό κρίση υπόθεση, προσφεύγων στις υποθέσεις T-215/07 και C-9/08, Donnici κατά Κοινοβουλίου, αξιώνει αποζημίωση για τις ζημίες τις οποίες υπέστη κατόπιν της αρνήσεως του εναγομένου να αναγνωρίσει ως έγκυρη την ανακήρυξή του ως ευρωβουλευτή, απόφαση η οποία ακολούθως ακυρώθηκε από το Δικαστήριο της Ευρωπαϊκής Ένωσης.
   Προς στήριξη της αγωγής ο ενάγων προβάλλει ότι συντρέχουν εν προκειμένω όλες οι προϋποθέσεις που τάσσει η νομολογία σχετικά με την αναγνώριση της εξωσυμβατικής ευθύνης των θεσμικών οργάνων της Ένωσης και ειδικότερα:
   
               —
            
            
               η έλλειψη νομιμότητας της προσαπτόμενης συμπεριφοράς·
            
         
               —
            
            
               το υποστατό της ζημίας·
            
         
               —
            
            
               η αιτιώδης συνάφεια, καθώς και
            
         
               —
            
            
               η υπαιτιότητα της Ένωσης ή ο βαθμός σοβαρότητας της διαπραχθείσας παραβάσεως. Υποστηρίζεται συναφώς ότι, με την απόφαση που οδήγησε στην υπό κρίση υπόθεση, το εναγόμενο παρέβη προδήλως και σοβαρώς κανόνα δικαίου ο οποίος αποσκοπεί στην παροχή δικαιωμάτων στους ιδιώτες.